9. schôdza NR SR - 11.deň - A. dopoludnia
Dátum: 2016-09-23
Poslanec: Rajtár, Jozef (SaS)
Druh vystúpenia: Vystúpenie v rozprave

95. Dobre. Ďakujem za slovo aj za to, že sa to podarilo nejakým spôsobom utriasť vďaka pozitívnemu prístupu pána predsedajúceho. Pán premiér, pán premiér tu nevydržal hneď na začiatku a musel, alebo teda mal potrebu odísť aj so všetkými členmi vlády. Bol tu jeden člen vlády, ktorý prišiel neskôr a tento sa tiež rozhodol na základe nejakých inštrukcií alebo nejakej žiadosti odísť, takže nemohli sme si vypočuť ani reakcie napríklad ďalších členov vlády. A nie je tu ani absolútne drvivá väčšina vládnej koalície. Napriek tomu niektorí tu sú. A mňa by aj zaujímalo, ak teda plánujete podržať vládu Roberta Fica, napríklad pán František Šebej, ktorý tu sedí v tejto chvíli, tak skúste sa tiež prihlásiť do rozpravy alebo minimálne do faktickej a vysvetliť dôvody, prečo podporujete Roberta Fica, a tým pádom aj Roberta Kaliňáka, Ladislava Bašternáka a celú tú schému, celú tú schému podvodov, celú tú schému machinácií, celú tú schému likvidácií právneho štátu, likvidácie ďalších a ďalších vecí, ktoré nás naozaj vyháňajú mimo okruh európsky alebo západnej civilizácie. Pretože naozaj falošne obviniť vyšetrujúceho prokurátora kvôli tomu, aby nevyšetroval alebo aby teda to vyšetrovanie bolo odsabotované, vyšetrovanie Roberta Kaliňáka a jeho vzťahu s Ladislavom Bašternákom, je niečo, čo do západnej civilizácie nepatrí. Účelovo organizáciou, ako je NAKA, ktorá má vyšetrovať úkladné vraždy, organizovaný zločin, pašovanie drog, tak s takouto časťou polície napadnúť novinárky za ohováranie je vec, ktorá do tohto civilizačného okruhu jednoducho nepatrí. A ja by som si chcel naozaj vypočuť, teraz odchádzate preč, pán Šebej, ja by som si chcel vypočuť, čo vás motivuje podporovať takýto štýl vládnutia, ktorý nás vyháňa preč zo Západu, ku ktorému sme sa prihlásili? Ak bol pán premiér Fico zbabelý počúvať pripomienky opozície a to, čo má opozícia alebo chce povedať, ale možno aj niektorí vládni poslanci pôvodne mali potrebu povedať minimálne vo faktických poznámkach, tak chcel by som ho vyzvať, aby nebol zbabelý aspoň pred pripomienkami svojich spolustraníkov, napríklad europoslankyne pani Flašíkovej-Beňovej. A ak tie všetky veci, ktoré sme vzniesli ako opozícia a ktoré sme sa teda opýtali na verejnosti, ak je to šírenie politiky nenávisti, legitímne sa pýtať na dôležité veci, tak či aj jeho spolustraníci, ako je napríklad Boris Zala ako europoslanec alebo pani Flašíková-Beňová, či tiež šíria nenávisť, keď sa pýtajú niektoré legitímne otázky? Budem citovať z vyjadrení pani Flašíkovej-Beňovej. Citujem: "Výrok Ľuboša Blahu o nevynášaní z vnútrostraníckej kuchyne, to je hádam ešte servilnejšie ako jeho odhodlaný útok na Váhostav onoho času. A zvlášť v kontexte pasáže o oslovovaní chudobných ľudí. Oslovujeme ich priamo z nadrozmerných bytov najdrahších bratislavských častí, z domov stavaných pánom Bašternákom. V tej Národnej rade Slovenskej republiky sú fakt úplne odtrhnutí od reality niektorí poslanci," myslia sa poslanci pravdepodobne strany SMER, možno celej vládnej koalície, "oni si snáď myslia, že ľudia sú asi padnutí na hlavu." To je koniec jedného citátu. Takže chcem sa spýtať pána premiéra, či aj teda výrok, napríklad aj tento výrok jeho spolustraníčky pani Flašíkovej-Beňovej je šírenie nenávisti a či to je nepatričné vôbec o takomto niečom na verejnosti hovoriť? Budem pokračovať v citovaní: "Nechcem vynášať z vnútrostraníckej kuchyne, ale predsa len je divné, ak sa o zrušení programovej konferencie dozviem štyri dni pred jej konaním zo znepriateleného média práve v čase, keď som spripomienkovala ideové tézy. A už názov ideové tézy je silný, ale jeden nikdy nevie. Radšej som tie pripomienky aj tak poslala, lebo čo keď N-ko a ostatní zákerne a podlo klamú, aby nás od účasti odradili? No a teraz vážne. Sme najsilnejšou politickou stranou na Slovensku (zatiaľ ešte)." To hovorí spolustraníčka a europoslankyňa za stranu SMER. Zatiaľ ešte. "A o zrušení dlho očakávanej konferencie sa dozvieme z médií? Nemusíme si padať okolo krku a majme rozdielne názory aj zásadné na ideové tézy, ale za jednoduché, slušné a seriózne považujem, aby nás vedenie informovalo skôr, ako nám volajú novinári a pýtajú sa na dôvody." Takže opäť sa pýtam, či aj toto je šírenie nenávisti od europoslankyne za SMER. A budem ďalej citovať jej vyhlásenia: "Stretla som dnes náhodou známeho Vlada, bol riaditeľom významnej spoločnosti a potom ďalšej, je úspešný a nemusí rátať tzv. drobné na kávu. No a Vlado mi hovorí: "Vieš, najhoršie je, že mladí ľudia odchádzajú a nechcú sa vrátiť. Ani nie tak kvôli platom a možnosti uplatnenia, ale tu sa proste zastavil čas. Táto krajina nikam nenapreduje. Ostali sme tu žiť v 90. rokoch minulého storočia." Podotýkam, že hovoríme o Slovensku po 10 rokoch s malou prestávkou vládnutia strany SMER. "Mentálne aj politicky a nikto nechce rozmýšľať o tom, čo bude o 10, 20 rokov. Žiadna vízia, žiadne ciele, nič, len korupcia na všetkých úrovniach. Každý, kto niekde alebo rozhoduje o niečom, si tridsiatok vypýta. Každý žije len pre tento deň. Maximálne týždeň, maximálne volebné obdobie. A darmo sa ideš sťažovať aj trestné oznámenie dáš, aj ministrovi pošepkáš, nič sa neudeje. A ľudia sú sklamaní a demotivovaní. Vieš, ešte tí mladší aspoň tomu Procházkovi verili, ale on ich tak sklamal, že ich už ťažko bude dnes niekto presviedčať. Takí sme tu rustikálni." Toto mi povedal Vlado, úspešný manažér, päťdesiatnik, športovec, nie všetko, ten zvyšok si len myslel, poznám ho, preto som to zaňho len dopísala "a aj dobrých manažérov Slovensko potrebuje, aj keď sú za vodou, lebo so cťou sa dá byť za ňou". Čiže europoslankyňa za SMER hovorí o korupcii na každej úrovni pod vládou strany SMER a Roberta Fica a Roberta Kaliňáka. Poslankyňa Europarlamentu za stranu SMER hovorí o úplatkárstve. O tom, že je márne sa sťažovať alebo podávať trestné oznámenia na políciu. Mám s tým skúsenosti. Moje prvé trestné oznámenie, tri mesiace nič sa neudialo, iba si to posúvala prokuratúra a polícia. Nič, žiadne úkony, o ktorých ma mali informovať, neprebehli. Nič sa neudialo za tri mesiace. A o tom hovorí aj vaša europoslankyňa, o tom, že aj keď ministrovi človek niečo oznámi, povie, aj tak žiadna zmena marazmu nenastane. Je toto šírenie nenávisti od vašich vlastných členov a prominentných europoslancov? Je aj toto, pán premiér Fico, šírenie nenávisti do inak rajskej záhrady vlády Roberta Fica? A z rajskej záhrady prosperity a pokroku? Ešte tretí príspevok: "Pohon", od pani Flašíkovej-Beňovej, europoslankyne za stranu SMER - SD. "Pohon na Natáliu Blahovú vyzerá hlúpo. Snažila sa pomôcť človeku, ktorý sa na ňu obrátil, lebo nevedel ako ďalej. A namiesto toho, aby došlo k prevereniu situácie, tak sa tu navážajú do poslankyne. Mne keby niekedy také napísal, konám úplne rovnako, lebo som tiež mama a nie je mi jedno, keď niekto ubližuje deťom, ani keď je to len podozrenie, že sa to deje. Preto sú všetky útoky na poslankyňu nečestné. A podobne by už hádam stačilo kopania do Lucie Nicholsonovej. Teda najmä od žien, ktoré nech sa hanbia za ich nevkusné komentáre. Muži politici tu rozkrádajú krajinu, správajú sa často pod úroveň piatej cenovej skupiny, pijú v parlamente aj na ministerstvách, zamestnávajú si, v úvodzovkách, modelky bez vzdelania a úrovne, ale celá krajina si schuti kopne do žien, ktoré tu na Slovensku nielen v politike nemajú ľahké. Že vás už hanba nefackuje!" Opäť hovorí to prominentná europoslankyňa za stranu SMER - SD. Je to citát, je to doslovný citát europoslankyne strany SMER - SD. Veľmi rád by som bol, keby sa premiér Robert Fico, člen jeho vlády alebo člen vládnej koalície buď za stranu SMER - SD, ideálne, alebo ostatní, niektorí tu z nich sedia, aj keby sa dali spočítať na jednej drevorubačovej, na prstoch jednej drevorubačovej ruky, bol by som rád, keby sa k tomuto všetkému vyjadrili, pretože sú to vyjadrenia nie od opozície, ale sú to vyjadrenia od prominentnej členky strany SMER. A tieto vyjadrenia neboli jediné od členov a významnejších členov strany SMER. Takže by som chcel vyzvať vládnu koalíciu, aby komunikovala, aby sa vyjadrovala, aby hovorila svoje dôvody, prečo, ak chce podporiť vládu Roberta Fica, prečo tak urobí, a aby sa vyjadrovala aj k členom strany SMER - SD, ktorí nehovoria to isté ako Robert Fico. Dúfam, že sa takéhoto vyjadrenia dočkám, aj keď pán Šebej, bohužiaľ, ako jeho reakciu, odišiel zo sály namiesto toho, aby sa vyjadril. Ďakujem za pozornosť. (Potlesk.)